Mynhuis hof toe oor grondgrype in WestonariaGrondbesetting in Westonaria (Foto verskaf) Die honderde onwettige plakkers wat die afgelope week hul intrek op myn- en private grond buite Westonaria geneem het, kan nie langer geduld word nie, het die VF Plus Dinsdag gesê. Die eerste grond wat langs die R28 beset is, behoort aan die myngroep Sibanye Gold en ŉ private eienaar. “Die besetters is gou van die grond verwyder, maar het ŉ dag later teruggekeer en het op ŉ aangrensende stuk grond, tussen mynhuise, hul sinkhuise gebou. ‘n Hofbevel is toegestaan en besetters sal waarskynlik vandeesweek deur die Rooi Miere-sekuriteitsgroep verwyder word,” het Charles Brough, VF Plus-raadslid in die Rand West- plaaslike munisipaliteit, in ŉ verklaring gesê. “Grondeienaars bestee duisende rand om onwettige plakkers deur ŉ hofbevel van hul grond te verwyder terwyl owerhede ongevoelig toekyk hoe onskuldiges van hul grond beroof word. Grondbesetters kan nie op grond sonder behoorlike dienste gehuisves word nie. Wanneer munisipaliteite toelaat dat mense lukraak plakkershuise bou, kan so ŉ gemeenskap nie behoorlik funksioneer nie.” Brough het bygevoeg die VF Plus in Rand West keur onwettige grondbesetting ten sterkste af. “Hierdie is weereens ŉ bewys van ŉ ANC-beheerde munisipaliteit wat gefaal het.”